H I R D E T M É N Y

Répcelak Város Önkormányzatának Képviselő-testülete szociális körülmények alapján történő bérbeadás céljából a Répcelak, Ifjúság u. 2A. C. lépcsőház 3. emelet 7. számalatti (67 m2 nagyságú, komfortos, társasházi lakás, 1 + 2 fél lakószoba, előszoba, konyha, fürdőszoba, WC, éléskamra helyiségekkel) önkormányzati bérlakás bérlőjének kiválasztására pályázatot hirdet.

Répcelak Város Önkormányzata Képviselő-testületének a lakások és helyiségek bérletéről szóló 12/2006.(III.30.) önkormányzati rendelete alapján:

*8.§. (1) Szociális körülményei alapján az a nagykorú személy választható ki bérlőnek, aki a (2) bekezdés valamelyik feltételének és a (4)-(5) bekezdésben foglalt valamennyi feltételnek megfelel, és nem áll fenn vele szemben a 9. §-ban meghatározott kizáró feltételek egyike sem.*

 *(2) Szociális helyzetére tekintettel azzal a személlyel köthető bérleti szerződés, aki*

*a) albérlő, családtag, szívességi lakáshasználó, hajléktalan, vagy*

*b) műszakilag avult lakásban, illetve egészségre ártalmas körülmények között és, vagy*

*c) zsúfolt lakáskörülmények között lakik, vagy*

*d) állami gondozott, illetve szociális intézményből elbocsátott.*

*(3) Zsúfolt lakáskörülmények között élőnek kell tekinteni azt a személyt, akinek lakásában a vele együtt jogszerűen lakó személyekre jutó lakószoba-terület a 6 m2-t nem haladja meg, illetve az ott jogszerűen lakó tartósan beteg személynek ezen felül legalább külön félszoba nem biztosítható.*

*(4) Jövedelmi viszonyai alapján azzal a személlyel köthető bérleti szerződés, akinek a saját és a vele közös háztartásában élő, és vele együtt költöző közeli hozzátartozójának a pályázat benyújtását megelőző hónap nettó jövedelme nem haladja meg az öregségi nyugdíj mindenkori legkisebb összegének 220%-át, illetve egyedülálló személy esetén a 200%-ot.*

 *(5) Vagyoni viszonyai alapján szociális bérlakás bérlőjévé - a (6) bekezdésben foglalt kivétellel - az választható ki, akinek a saját és vele közös háztartásban élő, és vele együtt* *költöző közeli hozzátartozója nem rendelkezik a mindenkori öregségi nyugdíj minimumának hetvenszeresét meghaladó ingó és ingatlan vagyonnal.*

*(6) Az (5) bekezdés alkalmazása során a mozgáskorlátozott személy közlekedéséhez és az igazoltan (vállalkozói igazolvány, munkáltatói nyilatkozat) munkaeszközként használt gépjárművet figyelmen kívül kell hagyni.*

*(7) A jövedelmi és vagyoni helyzetet az 1993. évi III. tv. rendelkezései alapján kell igazolni.*

*9. § A 8. §-ban foglalt feltételek együttes fennállása esetén sem választható ki szociális körülményei alapján a pályázat győztesének, illetve bérlőnek az a személy, aki az ország területén - komfort nélküli vagy szükséglakást és a 8. § (2) bekezdés b)-c), pontjában foglalt eseteket kivéve - önkormányzati bérlakás bérlője, vagy használatában, hasznosításában lévő lakástulajdonnal, illetve annak haszonélvezetével rendelkezik.*

A 8-9. §-ban foglalt feltételeknek való megfelelés esetén a pályázatok elbírálásánál azt a személyt kell előnyben részesíteni, aki

1. hosszabb ideje él életvitelszerűen a településen;
2. aki a 8. § (2) bekezdés a)-d) pontjaiban leírt feltételek közül a többi pályázóhoz képest többnek is megfelel;
3. azonos szociális helyzet esetén, aki bizonyíthatóan hosszabb ideje él a 8. § (2) bekezdés szerinti körülmények között;
4. eltérő szociális helyzet esetén, akinek jövedelmi, vagyoni viszonyai kedvezőtlenebbek.

Aki valótlan adatok közlésével, valós adatok elhallgatásával, vagy más módon a pályázat elbírálóját megtéveszti, azt a pályázók közül ki kell zárni. Ha a valótlan adatok a lakásbérleti szerződés megkötése után jutnak a Képviselő-testület tudomására, a megkötött szerződés megtámadható.

Szociális körülmények alapján lakás legfeljebb 5 évre és feltétellel (saját tulajdonú lakás megszerzéséig) adható bérbe. A határozott idő leteltével, illetve lakástulajdon megszerzésével a bérleti jogviszony elhelyezési kötelezettség nélkül szűnik meg.

A lakbér összege 2016. évben 185.-Ft/m2/hó,mértékét a Képviselő-testület évente, tárgyév december 31-ig felülvizsgálja, és az újonnan megállapított lakbéreket január 1-jétől kell alkalmazni.

A lakás előreláthatóan 2016. szeptember 20-tól foglalható el.

A pályázati adatlapot a Répcelaki Közös Önkormányzati Hivatalban lehet átvenni, illetve a [www.repcelak.hu](http://www.repcelak.hu/) oldalról letölteni.

A pályázatokat zárt borítékban „Pályázat a Répcelak, Ifjúság u. 2A. C. lépcsőház 3. emelet 7. szám alatti bérlakásra” megjelöléssel kell postára adni, vagy a Répcelaki Közös Önkormányzati Hivatalban leadni.

A pályázat leadási határideje: 2016. szeptember 9. péntek 11.00 óra.

A pályázattal kapcsolatban bővebb felvilágosítást Böröndyné Nagy Anikó aljegyzőnél lehet kérni a Répcelaki Közös Önkormányzati Hivatalban ügyfélfogadási időben személyesen, illetve a 95/370-101/7-es telefonszámon.

A pályázatokat a Képviselő-testület a 2016. szeptember 15-i ülésén bírálja el és dönt a nyertesről. A pályázókat írásban értesítjük az eredményről.

Répcelak, 2016. augusztus 25.

 Répcelak város Önkormányzatának

Képviselő-testülete

Répcelak